**«Алын сүһүөх оскуола5а сиэр-майгы өттүнэн иитиигэ Егор Жирков айымньыларын туһаныы»**

Колодезникова Туйаара Анатольевна,

Н. Д. Неустроев аатынан Уус-Таатта орто оскуолатын

алын сүһүөх кылаас учуутала

Билиҥҥи биһиги булкуурдаах олохпутугар, дьон, ыччат кутугар-сүрүгэр дьай киирэн, кир иҥмит кэмигэр өрүһүнэр күүс урукку үтүө үгэстэри тилиннэриигэ сытара өйдөнөр. Онтон ону тилиннэрии туһаайыылара элбэхтэр. Холобур, билиҥҥи кэм тыҥаан турар проблематынан оҕону сиэр-майгы өттүнэн иитии буолар. Оҕо олоххо эрэллээх, сырдыкка-кэрэҕэ дьулуурдаах, быһыытын-таһаатын, майгытын тупсарынар, тутта-хапта сылдьарын толкуйданар гына иитиллэригэр үрдүк уус-уран таһымнаах чаҕылхай норуот айымнньылара: остуоруйалар, сэһэннэр, таабырыннар, өс хоһооннор, алгыстар, тойуктар, оһуохай тыллара, үҥкүүтэ, мелодията, олоҥхолор иитэр-үөрэтэр үлэҕэ туһаныллыылара сытыытык дьайар күүстээх буолуохтарын сөп.

Норуот уруккута, билиҥҥитэ уонна инники дьылҕата литератураҕа тиһиллэ сылдьар. Дэлэҕэ даҕаны этэн эрдэхтэрэ, литература олох сиэркилэтэ диэн. Хас биирдии норуот литературалаах, киэн туттар суруйааччылардаах, астына ааҕар айымнньылардаах.

Саха литературата саха норуотун историята, бараммат баайа, киэн туттуута. Ханнык баҕарар литератураҕа биир сүрүн миэстэни оҕо литературата ылар. Саха суруйааччыларыгар оҕоҕо анаан суруйбатах киһи диэн суох. Литература сүрүн сыалынан эйэҕэс санаалаах, мындыр өйдөөх, булугас-талыгас, аһыныгас, «киһилии киһини» иитии буолар. Оҕону сиэр-майгы өттүнэн иитии проблемата киһи аймах баарын тухары актуальнай. Оҕо ааҕан элбэххэ үөрэнэр. Куһаҕаны үчүгэйтэн араарар буолар уонна айымньы геройун идеал оҥостуу кыра, орто саастаах оҕолорго киэҥник тарҕаммыт. Герой мүччүргэннээх сырыылара, хорсун быһыыта-майгыта холобур буолар. Ордук уол оҕоҕо, уол оҕо – норуот анала. Оҕо сиэр-майгы өттүнэн сайдыылаах буоларыгар төрөппүттэр, кинилэр бэйэлэрин холобурдара улахан миэстэни ылар.

Уол оҕону иитии бэйэтэ туһунан ньымалардаах. Уол оҕо хоодуот-хорсун, сытыы-сымса, күүстээх-күдэхтээх, мындыр өйдөөх-санаалаах. Куттаҕаһа суох адьарҕа да кыыллардыын күөн көрсөр гына иитии оскуолатын барыахтаах.

Уол оҕону сиэр-майгы өттүнэн иитиигэ биир сүрүн көмөлөһөөччүнэн Таатта улууһун олохтооҕо Егор Алексеевич Жирков кэпсээннэрэ буолаллар.

Өскөтүн, Егор Жирков айымньыларын көдьүүһүн, кыаҕын сөпкө туһаннахпытына, алын сүһүөх оскуола үөрэнээччилэрин сиэр-майгы өттүнэн иитиллиитин ситиһиэхпитин сөп.

Норуот уус-уран айымньылара уонна уус-уран литературата - оҕону сиэр-майгы өттүнэн иитэр сүрүн күүстээхтэр уонна иитэргэ тирэх буолаллар.

Егор Жирков саха литературатыгар ураты суоллаах – иистээх оҕо суруйааччыта. Суруйааччы оҕоҕо аналлаах айымньыларын уратылара:

1. Егор Жирков айымньылара бука бары оҕоҕо ананан суруллубуттар. Кэпсээннэрин хомууруунньугар автор бэйэтэ кыра, орто саастаах оҕоҕо диэн ыйар.

2. Кэпсээннэрэ кээмэйдэринэн дьоҕустар. Муҥутаан уһаабыт кэпсээнэ 3-4- сирэй. Кырачаан ааҕааччыга ордук табыгастаах.

3. Кэпсээннэрэ дириҥ ис хоһоонноохтор. Автор хас биирдии кэпсээнигэр санаатын толору суруйар. Хас биирдии түгэн кэнниттэн автор түмүк оҥорор.

4.Хас биирдии айымньыта киһини туохха эмэ иитэр, үөрэтэр, сэрэтэр суолталаах.

5. Кэпсээннэригэр дьиҥнээх олоххо буолбуту суруйар, улуус булчуттарын аатырдар, сөхтөрөр.

Егор Жирков кэпсээннэрин тематиката:

Бултааһын (Эһэҕэ бултааһын), Сиэр-майгы, Соһуччу тугэн, Доҕордоһуу, Сэрии, Олох – дьаһах, Таптал.

Егор Жирков айымньылара улахан оруоллаахтарынан, суолталаахтарынан оскуола программатыгар кини кэпсээннэрэ киирэллэрэ буоллар, оҕолор интэриэһиргээн ааҕыа, элбэххэ үөрэниэ этилэр. Кылааһы таһынан ааҕыыга, кылаас чаастарыгар Егор Жирков айымньыларынан, оҕону сиэр-майгы өттүнэн иитиигэ араас үлэни ыытыахха сөп этэ.

Уолаттарга анаан кылаас чааһын күрэхтэһии быыһыытынан ыытарга былаанын холобурун көрүн:

Сыала: Өбүгэлэр үгэстэрин буорга-сыыска тэпсибэккэ үөдүтүү, билсиһиннэрии, эккэ-хааҥҥа иҥэриигэ олук үктээһин; Егор Жирков булт туһунан кэпсээннэригэр олоҕуран, уол оҕону булт элбэх кистэлэ²ин, булчут ки´и хайдах буолуохтаа±ын, булт сэригэр-туомугар иитии; бэйэ санааны аһаҕастык сатаан этэргэ үөрэтии;

Күрэх былаана:

1. Киирии тыл.
2. Күрэҕи ыытыы. (уолаттар эрдэттэн Егор Жирков булт туһунан кэпсээннэрин үөрэтэллэригэр матырыйаал биэриллэр.)
3. Түмүк.

Конкурс ис хоһооно:

Конкурспутун эҕэрдэнэн, сыалбытын билиһиннэрэн баран маннык тылларынан саҕалыыбыт: «Эр киһи, уол оҕо – норуот көмүскэлэ» - диэн мээнэҕэ этиллибэт. Уол оҕо – суон ойуур курдук дурда, халыҥ ойуур курдук хахха, удьуору-төрүтү салҕааччы, кыаммта-кыраны харыстааччы, көмүскээччи буолар. Өбүгэлэрбит үтүө үгэсэтэрин буорга-сыыска тэпсибэккэ үгүс үйэлэргэ туругура, угуйа турдун диэн уруйдуоҕуҥ, айхаллыаҕыҥ доҕоттоор!

Конкурспут сүрүн чааһа:

1. Бэйэни билиһиннэрии.
2. Сахалыы оонньуу.
3. Булчут кутаата.
4. Имигэс, түргэн, быһый.
5. Түмүк.

Конкурс хаамытыгар: уолаттар бэйэлэрин билиһиннэрэн баран, тутум маска эргийэн бэйэлэрин сымсаларын, кыаналларын көрдөрөллөр.

Ол кэннэ, «Булчут кутаата» түһүмэххэ, эрдэ бэриллибит матырыйаалынан, кэпсээҥҥэ булт туһунан сөбүлээбит түгэннэрин кэпсээн, уруһуйдаан аҕалан көрдөрүөхтэрин сөп.Бу кэпсээн туохха, ханнык быһыыга-майгыга үөрэтэрин көрөөччүлэргэ билиһиннэрэллэр. Манна «£йд³³т³», «Биллэрбит», «Куттаммата», «Хоноһо», уо.д.а. кэпсээннэр киириэхтэрин сөп.

Онтон, саха киһитэ кус быһый диэн мээнэҕэ этиллибэт диэҥҥэ олоҕуран, төрдүс түһүмэхпитин уолаттарбытын күлүүлээх, төттөрү-таары сүүрэн кэлэ-бара оҕуруо тиһээһин күрэххэ ыҥырабыт. Ол кэннэ конкурспутун түмүктүүбүт. Уол о±ону сиэргэ-майгыга иитии

Дьэ, маннык конкурс кэнниттэн, Егор Жирков уус-уран айымньылара, остуоруйалара, оҕону өйдөөх, үлэни таптыыр, кырдьыксыт, үрүҥү-хараны, үчүгэйи-куһаҕаны араарар дьон буола улааталларыгар, төрөөбүт төрүт тылларын, тулалаан турар кэрэ айылҕаларын таптыылларыгар, хас биирдии оҕоҕо тус бэйэтин дьоҕурун сайыннарарыгар кыаҕы биэрэллэр.

Суруйааччы айымньыларыгар олоҕуран оҕолор сиэр-майгы өттүнэн иитиллии, аһыныгас, амарах, үтүө, тыллара-өстөрө, толкуйдуур дьоҕурдара, кэрэҕэ тардыһаллара, киһилии киһи буолан улааталларыгар суолталааҕын өйдүүллэр.

Туһаныллыбыт литература.

1. Афанасьев Л.А. – Тэрис. Айыы үөрэҕэ. [Текст] / Афансьев Л.А. – Тэрис. – Министерство культуры республики Саха (Якутия), Якутск, 1993. – 184с.
2. Жирков Е. Тиксэриллибэтэх сурук: кэпсээннэр [Текст] / Е.Жирков. – Дь.:Бичик, 2005. – 208 с.
3. Жирков Е. А±аа, эйигин ³йдµµбµн. Кэпсээннэр [Текст] / Е.Жирков. – Дь.:Кинигэ изд-вота, 1987. – 32 с.
4. Жирков Е. Иґирик ойуурум кэпсээннэрэ: Кэпсээннэр. Улахан уонна орто саастаах оскуола о±олоругар. [Текст] / Е.Жирков. – Якутскай: Кинигэ изд –вота, 1992. – 64 с.
5. Жирков Е. Тиксэриллибэтэх сурук: кэпсээннэр [Текст] / Е.Жирков. – Дь.:Бичик, 2005. – 208 с.
6. Жирков Е. Санаа ыллыктара: Кэпсээннэр. Орто саастаах о±олорго [Текст] / Е.А.Жирков. – Дь.:Бичик, 1996. – 48 с.
7. Оконешникова А.П. Норуот уйулҕата – иитэр үлэ тирэҕэ. [Текст] / Оконешникова А.П. Издательство Института повышения квалификации работников образования республики саха (Якутия), 1996. – 176с.
8. Окорокова В.Б. Били²²и литература проблемалара. ¥³рэнэр пособие [Текст] / Окорокова В.Б. – Дь.:СГУ, 1997. – 137 с